Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Timoteo 1
Cjapitul 2
La preiere liturgjiche
2 1 Ti racomandi duncje, prin di dut, che si fasin suplichis, preieris, intercessions e ringraciaments par ducj i oms, 2 pai rês e par ducj chei ch’a son in autoritât, par ch’o podìn vivi une vite cuiete e serene, cun dute la religjon e il rispiet. 3 Di fat cheste e je une robe biele e che i plâs a Diu nestri salvadôr, 4 ch’al vûl che ducj i oms si salvin e a rivin a la cognossince de veretât. 5 Di fat Diu al è un sôl e ancje il mediatôr fra Diu e i oms al è un sôl, l’om Crist Gjesù, 6 che si è dât vie par riscatâ ducj. Cheste testemoneance lui le à dade tai timps stabilîts, 7 e jo o soi stât metût so aralt e apuestul – o stoi disint la veretât e no conti bausiis –, mestri dai paians te fede e te veretât.
Regulis pai oms e pes feminis tes sembleis liturgjichis
8 Par chel o vuei che i oms a prèein pardut, alçant viers il cîl mans mondis, cence rabie e spirt di contradizion.
9 Te stesse maniere o vuei ch’a fasin ancje lis feminis, vistudis cuntune munture decente: a àn di furnîsi cun rivuart e misure, no di strecis e ornaments di aur o di perlis e viestis di lusso, 10 ma di buinis oparis, come che si conven a feminis ch’a disin di jessi plenis di religjon.
11 La femine e à di imparâ tasint, stant sotoponude in dut. 12 No i permet a la femine di insegnâ e nancje di comandâi al om ma o vuei ch’e stedi cidine. 13 Di fat par prin al è stât formât Adam e dome dopo Eve. 14 In plui nol è stât Adam a lassâsi imbroiâ ma e je stade la femine che si è lassade imbroiâ e e je colade tal pecjât. 15 Cun dut a chel si salvarà parturint i fîs, a pat però di tignî dûr te fede, tal amôr e te santitât, cun sintiment.
Notis:
- 2,6 - Crist si è dât vie par sfrancjâ ducj come che lui al fos stât il presit di paiâ par finîle cu la sotanance di satane.
- 2,8 - Stâ in pîts cu lis mans alçadis viers dal cîl al jere il mût di preâ dai ebreus e ancje dai paians. Al è passât ancje te glesie.
- 2,12 - Te mentalitât gjudaiche, no si podeve concepî che une femine e comandàs o ch’e insegnàs tes sembleis. Chest mût di resonâ si capissilu miei tignint presint ce che si dîs in 1 Tm 4,53.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn umb_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn